runetrust/blame-folketinget-dk huggingface dataset:
Pernille Vermund (LA), 2024-05-24:
Det håber vi ikke bliver nødvendigt, men det er ikke nogen hemmelighed, at selve visitationen er noget af det, som vi er ret opmærksomme på.
Det var også derfor, jeg spurgte SF, hvad det er, kommunerne kommer til at lave af visitationsordning, for det bliver jo lagt ud til kommunerne at lave de her pakker nu.
Og hvis det bliver sådan, at borgerne ikke får den hjælp, som de i dag er berettiget til, og hvis vi kan se, at kvaliteten falder, at serviceniveauet falder, at man skal købe sig til flere og flere ydelser, som i dag er noget, som vi betragter som en del af vores kernevelfærd, så er det jo ikke godt nok.
Og om det så er kommunalbestyrelsen eller den enkelte medarbejder, må vi jo se på.
Pia Kjærsgaard (DF), 2024-05-24:
Det vil ikke være fremmed for os.
Det kan jeg da roligt sige.
Det synes jeg er et fair spørgsmål, og jeg giver et svar, som er ærligt.
Det er ikke første gang, at jeg og andre fra mit parti er blevet stillet det spørgsmål på Folketingets talerstol.
Hvis ikke kommunerne kan forstå, at de penge, der bliver afsat i en finanslov og er møntet på de ældre – det er jo ikke bare nu, men igennem en årrække, at kommunerne har svigtet – vil jeg faktisk være indstillet på at sige: Ved I hvad, 98 kommuner, hvis ikke I selv kan finde ud af det, bliver vi nødt til at finde ud af det herindefra.
Maria Durhuus (S), 2024-05-24:
Jeg har haft æren af at samarbejde med en rigtig, rigtig god kollega fra Dansk Folkeparti i Hvidovre Kommune om særlig klippekortet.
Så det vil jeg gerne kvittere for.
Mit spørgsmål til ordføreren er: Er ordføreren dér, hvor der tænkes fra Dansk Folkepartis side, at vi lige på ældreområdet afskaffer det kommunale selvstyre, sådan at de penge, som budgetteres, skal gå til ældreplejen og ikke kan rådes over ude i kommunerne?
Pia Kjærsgaard (DF), 2024-05-24:
Jeg er absolut ikke og har aldrig været tilhænger af bureaukratisering i nogen form, ikke alene i forhold til ældre, men ikke i nogen form i det danske samfund – overhovedet.
Jeg har aldrig ønsket det, og jeg har aldrig været med til det.
Må jeg sige i forhold til det med, hvad der skal til, at vi bare må erkende, at der først og fremmest skal flere penge til.
Som bekendt har Dansk Folkeparti afsat 6,5 mia. kr. underbygget i et økonomisk forslag, som vi lagde frem for kort tid siden.
Der skal mange flere penge til.
Der skal meget mere forebyggende til.
Hvorfor har man forladt det?
Hvorfor har man ikke langt flere plejehjem i den her plan?
Hvorfor i alverden har man ikke, som vi f.eks. har ønsket, en klippekortordning?
Det kan jeg også bare nævne har været en del af de aftaler, som Dansk Folkeparti har indgået i tidens løb.
Det har man fjernet.
Der er utrolig mange ting i forhold til det, vi har foreslået og fået gennemført, som den her regering, siden vi havde indflydelse, har fjernet.
Maria Durhuus (S), 2024-05-24:
Op igennem 00'erne, hvor vi i Danmark så new public management-tankegangen overtage den offentlige sektor og overtage omsorgsfagene, og hvor alt skulle være målbart, regulerbart og optimerende, var DF jo egentlig støtteparti til VK-regeringen.
Så vil ordføreren ikke sætte nogle ord på, hvad der dengang var tanken med den her new public management-driftsoptimeringstanke, hvor det hele skulle kunne måles og optimeres som en japansk bilfabrik?
Hvad var tanken fra DF dengang at det skulle have løst, som det ikke har løst?
Kan ordføreren ikke sætte nogle ord på, hvad det så er, vi skal gøre alligevel?
Hvordan er det, vi får den større værdighed?
Hvad er det, penge alene kommer til at kunne redde derude?
Hvordan er det, at vi i det hele taget sikrer helhedstanken i ældreplejen, hvis det ikke er med elementer fra en aftale som den her?
Pia Kjærsgaard (DF), 2024-05-24:
Først vil jeg sige, at det ikke er en del af Dansk Folkepartis program, at man ikke må bære dagmarkors.
Altså, lad os tage den diskussion en anden gang.
Men hvorfor er der ikke sket noget?
Hver evig eneste gang Dansk Folkeparti har siddet med ved bordet i en aftale – om det har været aftaler direkte møntet på de ældre, forslag i Folketingssalen eller en finanslov – har det været sådan, at vi aldrig er gået derfra, medmindre der har været en god bid til de ældre, aldrig nogen sinde.
Det, der bare er problemet, er, at tingene er blevet fjernet, og det er det, jeg har været ude og sige lidt før over for de andre ordførere: at når man har afsat flere penge til kommunerne, så bruger kommunerne dem til noget andet.
Det har vi oplevet den ene gang efter den anden, hvor Dansk Folkeparti har været med til at afsætte penge, og det er det, jeg frygter sker igen.
Rosa Eriksen (M), 2024-05-24:
Jeg taler om substans her.
Jeg tænker, at det så også er en del af DF's partiprogram, at man heller ikke må bære et dagmarkors.
Jeg vil til gengæld gå over til noget andet og spørge, hvordan det kan være, at der ikke er sket noget på det her område før.
Så vidt jeg er orienteret, har Dansk Folkeparti haft en meget stor indflydelse på dansk politik op gennem, ja, hele mit liv.
Hvorfor sker der først noget nu?
Det, der sker, er så noget, som ordføreren åbenlyst ikke er enig i, men vi prøver faktisk, og vi skal nok lykkes med at lave nogle strukturelle forandringer i vores ældrepleje.
Pia Kjærsgaard (DF), 2024-05-24:
Jo, men international arbejdskraft betyder jo ikke nødvendigvis, at man skal bære tørklæde.
Det var da en mærkelig fremstilling, der kommer her.
Så ved vi det: International arbejdskraft betyder, at man skal have tørklæde på.
Jo, det er jo det, ordføreren siger.
Der må jeg sige, at ja, jeg synes, det er utidigt, hvis man kommer ud i de ældres liv og hjem og bærer et religiøst symbol, for det er jo det, der sker.
Jeg tror, der i forvejen er stor utryghed ved folk, der ikke kan tale dansk, og folk, der ikke forstår den kultur, den ældre har, og samtidig kan man så komme med et tørklæde på.
Det ønsker jeg ikke.
Der skal være meget mere dansk arbejdskraft.
Der må jeg så sige, at vi jo er med i den aftale, som handler om sosu-aftalen, og det synes jeg er godt, men jeg tror bare stadig væk, det er for lidt.
Men vi er med i den, og det er godt, og vi bakker det op, helt sikkert.
Men ja, altså, jeg synes, det er lidt risikabelt i denne tid, at Moderaterne stiller sådan et spørgsmål, men det må Moderaterne jo selv om.
Pas på, at man ikke bevæger sig alt for meget ud i den der islamisering af samfundet.
Rosa Eriksen (M), 2024-05-24:
Tak, og jeg ved ikke, om jeg skal sige tak for talen.
Jo, det vil jeg rigtig, rigtig gerne.
Og selvfølgelig bakker jeg op om ministeren, men det er ikke mit hovedfokus.
Jeg bakker op om den her aftale.
Jeg bakker op om de ældre.
Jeg bakker op om de strukturelle forandringer.
Jeg hører, hvad ordføreren siger, og jeg ville også ønske, at vi bare kunne love alle ældre mere tid – mere tid med medarbejderne.
Men som ordføreren nok godt ved, lever vi jo i et land, hvor der er en pose penge og de skal prioriteres.
Jeg hører fru Pia Kjærsgaards forslag, og jeg hører egentlig, at det også lyder ret dyrt.
Det, jeg så har lidt svært ved at kæde sammen, er, at jeg ved, at Dansk Folkeparti ikke ønsker, at social- og sundhedsassistenter og social- og sundhedshjælpere må bære tørklæde på arbejde.
Det er jo en del af DF's politik, at det vil de ikke have, og som det er nu, kommer en del af de penge, vi har i statskassen, fra international arbejdskraft.
Mette Abildgaard (KF), 2024-05-24:
Det synes jeg lyder sindssygt interessant, og det er virkelig rigtigt, at der er meget med ord i det her i forhold til at blive rekrutteret og blive fastholdt.
Hvem har lyst til det?
Det er i hvert fald ikke noget, jeg selv sådan lige umiddelbart føler mig super fristet af.
Men sådan er det faktisk generelt på det her område.
Der er rigtig meget, der handler om den måde, vi taler om tingene på, og vi politikere kan helt sikkert tage mange initiativer, der kan være med til at understøtte det her.
Det har vi også gjort.
Men den måde, vi taler om det på, skaber også en virkelighed.
Vi har fra Konservatives side, de sidste par gange vi har forhandlet satspuljemidler, haft fokus på at få afsat midler til bl.a. at udbrede erfaringer i forhold til den her forråelseskultur.
Jeg har besøgt nogle plejehjem, som har benyttet sig af coaching eller fællessamtaler, alle mulige forskellige virkemidler, for at prøve at tage den her kultur tidligt i opløbet.
Vi har også haft et stort fokus på ledelse, som helt sikkert spiller en meget stor rolle i forhold til det her.
Så jeg tror, der er ret meget, vi kan gøre i fællesskab, og som vi fortsat skal gøre i årene, der kommer.
Maria Durhuus (S), 2024-05-24:
Tak, og tak til ordføreren for en rigtig, rigtig god tale.
Forleden dag snakkede jeg med nogle unge elever, som sagde: Vi gider ikke at blive rekrutteret, og vi gider ikke at blive fastholdt; vi vil have tilbud, og så vil vi kunne udvikle os.
Det får mig til at tænke tilbage på den høring, fru Kirsten Normann Andersen tilrettelagde, om det her med, om vi i stedet for skulle tale tilknytning, tilhørsforhold og meningsdannelse i forhold til at være et sted.
Næstved Kommune har lavet det, der hedder rising star, hvor du følger en karriere.
Tænker ordføreren ikke, at vi også skulle sætte os sammen og finde ud af, hvor best practice er derude?
Hvor er det, det fungerer, og er der noget af det, vi kan hive ind i aftalen som et fundament?
Kirsten Normann Andersen (SF), 2024-05-24:
Jeg holder rigtig meget af det kommunale selvstyre, også fordi der faktisk er meget stor forskel, også demografisk forskel, på, hvad ældre efterspørger.
Vi kan jo se, at der i Vestjylland ofte er ledige plejehjemsboliger, fordi borgerne flytter til Østjylland, fordi deres børn bor dér.
Maria Durhuus (S), 2024-05-24:
Et andet spørgsmål, jeg tænker på, er det her med økonomien ude i kommunerne.
I Danmark har vi jo kommunalt selvstyre, og det skal vi selvfølgelig værne om.
Det er også henset det, at ældreplejen ikke altid er det, der prioriteres i de kommunale budgetter, for der er flere stemmer i en kunstgræsplæne eller andre tiltag.
Hvad tænker SF om det, hvis man i højere grad skal til at styre, at penge til ældreplejen blive i ældreplejen?
Pia Kjærsgaard (DF), 2024-05-24:
Jo, jo, men der hører jeg igen en utilfredshed og en mistanke om, at ikke alt er, som det burde være.
Så må jeg bare sige noget.
Nu nævner ordføreren handicapområdet, og det kan vi være fuldstændig enige om, men hold det ligesom udenfor.
Det, vi ser mange gange, netop fordi kommunerne mangler penge, er, at man tænker, at det er huller i vejene eller noget kultur eller et eller andet.
Det er jo fuldstændig omsonst, sådan som det har været igennem rigtig mange år.
Jeg har selv været med til det så mange gange og siddet glad efter en finanslovsaftale og sagt, at de ældre får det her beløb, som kommunerne skal bruge, og så er de bare forsvundet.
Og det er jeg stærkt nervøs for også vil ske med den her aftale.
Marlene Harpsøe (DD), 2024-05-24:
Kommunerne er stærkt pressede derude, særlig på det specialiserede socialområde, på handicapområdet.
Hvis det her skal lykkes, skal vi derfor også have en finansminister, som ikke er fedtet ved de kommende økonomiaftaleforhandlinger, men rent faktisk også sætter penge af til handicapområdet.
Ellers er jeg bange for, at vi kommer til at se, at kommunerne derude vil tage penge også fra ældreområdet, som de altså får ekstra penge til nu, og så give dem til handicapområdet, som jo også er et vigtigt område.
Det er et svært dilemma; det medgiver jeg.
Men jeg håber bestemt ikke, at finansministeren er i sit fedtede hjørne omkring handicapområdet.
Så kan vi rent faktisk sikre, at ældreområdet får lov til at beholde deres penge.
Pia Kjærsgaard (DF), 2024-05-24:
Jeg må sige, at det meget lød som en utrolig utilfreds aftalepartner, jeg hørte her.
Der var virkelig nogle ord, hvor jeg tænkte: Hvorfor er Danmarksdemokraterne overhovedet gået med, når ikke de har fået mere igennem?
Som jeg sagde til Venstres ordfører, var det, der ligesom brød det lidt, at regeringen mistede sit flertal.
Jeg havde sådan set på afstand en klar fornemmelse af, at man bare ville trumfe det igennem, hvis ikke man makkede ret i de partier, man havde indkaldt.
Så smuttede der lige et par stykker eller i hvert fald et flertal i forhold til regeringens opbakning.
Og så fik man noget med faste teams, og man fik lidt flere penge.
Det var ikke meget.
Og det er også det, som ordføreren giver klart udtryk for.
For mig at se prøver man at lægge lidt positive ting ind, men hold da op, det er godt nok en utilfreds aftalepartner.
Og jeg forstår det godt.
Jeg forstår det godt, men mit spørgsmål er om de penge, der er afsat.
Det er for mig et kardinalpunkt, for jeg har været med til så mange gange – også i forbindelse med finanslovsaftaler – at afsætte penge til kommunerne, som målrettet skulle bruges på de ældre.
Har ordføreren her en holdning til, at det denne gang vil lykkes eller det denne gang vil gå, som det plejer, altså at kommunerne ikke kan finde ud af at bruge pengene til de ældre?
Marlene Harpsøe (DD), 2024-05-24:
Jeg er en meget positiv type.
Jeg går meget op i at møde alle, jeg møder på min vej, med venlighed, men også at tage imod politiske kollegaer med et positivt sind.
Jeg er generelt ikke en negativ type.
Det bryder jeg mig faktisk slet ikke om.
Men da regeringen præsenterede sit ældreudspil, blev jeg negativ.
Jeg havde det slet ikke godt indeni med den følelse, men jeg sad og tænkte: Var det det?
Var det det paradigmeskifte, som statsministeren havde lovet danskerne 2 år tidligere?
Det var min umiddelbare reaktion på det udspil til en ældrereform, som regeringen fremlagde tidligere i år.
Jeg var faktisk rigtig skuffet, helt oprigtigt skuffet.
Regeringen kaldte ellers deres udspil for historisk, for en reform og for et paradigmeskifte.
Jeg vil ikke medvirke til at stikke landets danskere, men også de ældre blår i øjnene, for det var og er ingen af delene.
Derfor var udspillet også en mavepuster for både mit, men også Danmarksdemokraternes ambitionsniveau for ældreplejen.
Men vi gik selvfølgelig til forhandlingsbordet, og der lykkedes det at få aftalen i en rigtig retning.
Vi skal nemlig gøre mere af det gode og mere af det, der virker, f.eks. i form af faste teams.
Særlig to ting har været vigtige for os i Danmarksdemokraterne i forbindelse med forhandlingerne, dels at faste teams blev udbredt til alle kommuner, dels at der blev afsat flere midler til ældreplejen rundtomkring i kommunerne.
Vi så et udspil fra regeringen, hvor man sagde, at man ville udbrede faste teams, men man ville ikke gøre det til et lovkrav, og man havde heller ikke øremærket penge til det.
Det skulle bare stå i lovgivningen, at man skulle sikre kontinuitet.
Det var ikke ambitiøst nok, men det lykkedes, bl.a. i form af et samarbejde med både SF og resten af de partier, som sad med ved forhandlingsbordet, at få afsat flere midler, og det lykkedes også at få øremærket 376,1 mio. kr. til etablering af faste teams ude i kommunerne.
Det er et fast team af medarbejdere, som kommer hos de samme ældre mennesker, og som kender dem, kender deres rutiner, og hvor det er relationerne og menneskerne, som er i centrum, så de ældres hjem ikke skal føles som at bo midt på Helsingør Station i myldretiden.
Jeg har selv arbejdet ude i ældreplejen.
Jeg ved, hvad der er på spil.
Hvis man pludselig kommer ud en dag og den ældre person virker lidt forvirret, skal man som faglig medarbejder tænke: Hvad sker der her?
Er det en blodprop?
Er det en urinvejsinfektion?
Man skal tænke, hvad det er, der er på spil lige nu og her, og så reagere og agere i forhold til det.
Jeg er også glad for, at der er afsat midler til et demensrejsehold, som jo er rigtig vigtigt for at øge fagligheden og sikre større værdighed for mennesker med demens i ældreplejen.
Vi kan i hvert fald se, at de demensrejsehold, der er i dag, har en rigtig god faglighed i forhold til at sprede og udbygge mulighederne for at være noget godt for mennesker med demens.
De kræver noget helt særligt, og derfor er det vigtigt at kompetenceudbygge og kompetenceudvikle de medarbejdere, som arbejder helt tæt på mennesker med demens.
Hans Christian Schmidt (V), 2024-05-24:
Det er man jo, for vi mener, at ældreområdet er et højt prioriteret område.
Nu er det Danmarksdemokraterne, der siger det, og jeg synes, vi havde et godt samarbejde med alle, men jeg synes også, at vi havde et godt samarbejde med Danmarksdemokraterne, og det vil jeg gerne kvittere for i dag.
Jeg håber bestemt ligesom ordføreren, at det vil fortsætte.
Jeg tror, alle har behov for, at vi får det der med at samarbejde udviklet.
Så jeg både håber og tror på, at det kommer til at gå sådan i fremtiden, og jeg tror, at de udfordringer, vi har på ældreområdet, kalder på, at vi er nødt til at finde flere penge.
Marlene Harpsøe (DD), 2024-05-24:
Det glæder mig meget, at Venstres ordfører vil følge det her meget nøje og tæt, og jeg håber da også, at vi fortsat kan have en god dialog i forhold til at sikre endnu flere midler på det her område.
Vi er i hvert fald i Danmarksdemokraterne indstillet på, at der skal bruges flere midler, også på ældreområdet.
Nu sidder Venstre jo i regering, og er man også i Venstre indstillet på at finde flere midler til ældreområdet?
Hans Christian Schmidt (V), 2024-05-24:
Jeg vil kun meget enkelt sige, at jeg ikke føler mig sikker på det eller er overbevist om det, og derfor vil jeg også følge det nøje.
Jeg så jo sidste gang, hvor vi afsatte penge på finansloven til ældreområdet, at der viste en undersøgelse bagefter, at de ikke var gået til de ældre og for den sags skyld børnene, for dem afsatte vi også penge til over folkeskolen.
Så jeg tror, at der skal man være meget opmærksom, men det tror jeg også er det, som bl.a. er jobbet, når man er folketingsmedlem, for så skal man huske hele tiden at lægge mærke til, om de aftaler, vi laver, også bliver sådan, som vi havde aftalt.
Jeg tror også, man vil komme til at opleve, at Statsrevisorerne vil gå meget ind i det og prøve at kigge godt efter, om det kommer til at gå, som det gør, og hvis ikke, skal vi i hvert fald have det fortalt, så alle ved, hvad det drejer sig om.
Men jeg forventer det, for jeg synes, at man har en forpligtelse til det som kommune.
Jeg ved godt, at man er presset på økonomien derude, men ikke desto mindre har man jo givet som argument, at man mangler penge på ældreområdet, og hvis det så bliver afsat, har jeg en forventning om, at man så også bruger dem på det.
Marlene Harpsøe (DD), 2024-05-24:
Tak for en rigtig fin tale, og tak for godt samarbejde i forhandlingerne, hvor jeg egentlig også har følt, at Venstres ordfører har været meget lydhør, på trods af at man selvfølgelig ikke har den faglighed, som andre har på området.
Men ordføreren har et vigtigt drive på området, det kan man mærke.
Noget af det, der skete under forhandlingerne, var, at der blev afsat midler, og der blev også afsat flere midler, end udgangspunktet var, til ældreområdet i forhold til det, man kalder et kvalitetsløft.
Der vil jeg bare gerne høre ordføreren, om man sådan har ro i maven, i forhold til at de her penge reelt kommer til at gå til ældreområdet ude i kommunerne.
Når jeg spørger ind til det, handler det primært om, at kommunerne sådan set virkelig har det svært i forhold til det specialiserede socialområde.
Så man kunne godt gå og have en frygt for – det har jeg i hvert fald – at de her penge, som vi har afsat til ældreområdet, reelt ikke kommer til at komme ældreområdet til gavn, i hvert fald ikke alle steder.
Hans Christian Schmidt (V), 2024-05-24:
Jeg håber det, men jeg vil på ingen måde garantere det.
Men jeg føler mig ikke mere overbevist om, at jeg har tvivlens nådegave.
Pia Kjærsgaard (DF), 2024-05-24:
Jeg vil stille et spørgsmål om aftalen, som jeg stillede til den forrige ordfører.
Jeg er glad for, at ordføreren ligesom mig kalder det en aftale og ikke en reform, for lad os nu blive ved jorden: Det har intet med en reform at gøre.
Det er en lille fin aftale, som der blev sagt fra Danmarksdemokraterne, som jo også er med og heller ikke har forlangt særlig meget,
synes jeg.
Når det her træder i kraft om nogle år efter et valg, og det er jo også sådan lidt ærgerligt, men sådan er det, vil vi så slippe for bare nogle af de grimme historier, som vi har været vidne til igennem meget lang tid i forhold til omsorgssvigt over for ældre?
Hans Christian Schmidt (V), 2024-05-24:
Jeg tror bestemt, at alt – det har et langt liv lært mig – kan forbedres.
Og det vil jeg sige at det her område også vil kunne.
Men jeg glæder mig også over det, når man starter med noget, som jeg synes trods alt går i den rigtige retning, og det synes jeg at det her gør.
Jeg har været lidt upræcis, når jeg har sagt, at vi vendte tilbage til det gamle.
Det var ikke i forhold til antal timer, for der deler jeg fuldstændig fru Pia Kjærsgaards holdning om, at det er helt vildt, hvor få timer de ældre får stillet til rådighed til det, de skal.
Jeg tænkte mere på, at det var organiseringen af arbejdet, hvor hjemmehjælperne, eller hvad de nu hedder, og hvad de hed engang, i langt højere grad selv er medbestemmende i, hvordan de tilrettelægger arbejdet.
Det var noget, som, tror jeg, man jo gjorde, helt uden at man havde nedsat nogle store komitéer eller noget til det.
Det var bare noget, man gjorde, for sådan gør man det jo.
Og det glæder mig, at vi er lidt på vej tilbage til det.
Pia Kjærsgaard (DF), 2024-05-24:
Tak for det.
Først og fremmest vil jeg sige, at det altså er rart at se en mand på talerstolen i den her debat.
Jeg savnede det lidt den 18. april, da aftalen blev præsenteret kl. 19.30 eller 20 – på et tidspunkt, hvor muren faldt ovre ved Børsen, og der var måske ligesom andre ting, der interesserede mere, desværre.
Men det er rart.
Og så synes jeg, det er helt lige meget, om hr. Hans Christian Schmidt har en sygeplejerskeuddannelse eller ej.
Jeg ved, at når man som politiker interesserer sig for det her område, interesserer man sig virkelig for det, og det tror jeg på at hr. Hans Christian Schmidt gør.
Men jeg vil bare sige, at jeg lige bemærkede det sidste.
Jeg har jo også selv for mange år siden arbejdet inden for området, og som jeg plejer at sige, kan jeg ikke prale med det mere, fordi det er så mange år siden, jeg selv har været ude som det, der nu hedder social- og sundhedsassistent, men dengang hed hjemmehjælper.
Altså, ordføreren sagde lige, at det nok var ved at komme tilbage, og det må jeg bare afvise.
To gange 2 timer om ugen tror jeg aldrig vi når, og det gør vi slet ikke med den her aftale.
Så er jeg bare lidt ærgerlig over det lille beløb, der er sat af.
Det er alt for lidt.
Det var egentlig bare det, som aftalepartierne opnåede i sidste instans, da flertallet smuttede for regering, for ellers havde regeringen nok bare gennemført det uden, og så fik man lidt flere penge og noget med nogle teams.
Kunne man ikke have gjort det bedre efter ordførerens mening?
Marlene Harpsøe (DD), 2024-05-24:
Men jeg er da villig til, at vi prøver at gøre alt, hvad vi kan, for at sikre, at det netop ikke sker fremadrettet.
Når det så er sagt, synes jeg, at den her aftale er et skridt i den rigtige retning.
Jeg prøver at være positiv, for jeg er ikke blevet valgt til Christiansborg for at skulle sidde nede i et hjørne og skælde ud og bare være sur.
Jeg vil faktisk rigtig gerne bidrage positivt, og jeg synes, at vi i Danmarksdemokraterne har formået at rykke aftalen i den rigtige retning, bl.a. i forhold til at sikre penge til faste teams.